钦定古今图书集成/理学汇编/字学典/第089卷 > 《笔意赞》齐·王僧虔
## 钦定古今图书集成/理学汇编/字学典/第089卷 > 《笔意赞》齐·王僧虔

“书之妙道，神彩为上，形质次之，兼之者方可绍于古人。以斯言之，岂易多得。必使心忘于笔，手忘于书，心手达情，书不妄想，是谓求之不得，考之即彰，乃为笔意。” 赞曰：

剡纸易墨，心员管直。浆深色浓，万毫齐力。先临告誓，
次写《黄庭》。骨丰肉润，入妙通灵。努如直槊，勒若横钉。
开张凤翼，耸擢芝英。麤不为重，细不为轻。纤微向背，
毫发死生。工之尽矣，可擅时名。